NACIONALNI STOŽER O KORONA VIRUSU

Ministar zdravstva Vili Beroš izvijestio je u nedjelju da je u Hrvatskoj sedam novih slučajeva zaraze koronavirusom te ih je sada ukupno 46.

"Pet novih je u Osijeku, riječ je o obiteljskom širenju u dvije obitelji od ranije pozitivnih kontakata te dva nova slučaja u Zagrebu. S obzirom da su oni recentni, nemamo relevantne informacije o nastanku bolesti", izvijestio je Beroš na konferenciji Nacionalnog stožera Civilne zaštite Republike Hrvatske.

Naveo je i da su ukupno 724 uzorka u testiranju te ih je 38 u obradi.

Beroš je istaknuo da je Ministarstvo zdravstva donijelo odluku o mobilizaciji, organizaciji i rasporedu rada i radnog vremena te promjene mjesta i uvjeta rada zdravstvenih ustanova i njihovih radnika te korištenju medicinsko-tehničke opreme i ostalih sredstava.

"To će nam omogućiti prilagodbu na moguće nove uvjete i olakšati našu strategiju obrane ukoliko broj zaraženih poraste, što ne očekujemo u ovom trenutku, ali spremni smo na sve scenarije", istaknuo je Beroš.

Alemka Markotić, ravnateljica Klinike za infektivne bolesti "Dr. Fran Mihaljević" u Zagrebu kazala je da novi oboljeli nemaju teži oblik bolesti.

Naglasila je važnost toga da se ljudi pridržavaju propisanih mjera samoizolacije, za sprječavanje širenja korona virusa. Markotić je kazala kako su u samoizolaciji sve osobe za koje je procijenjeno da su visoko rizični koji mogu prenijeti virus, neovisno o tome imaju li simptome ili ne.

Markotić: Epidemiju može razbuktati neodgovorno ponašanje

"Ovdje epidemiju može razbuktati neodgovorno ponašanje. Ovo je jedan od kritičnih aspekata i važno je da se ljudi pridržavaju mjera, to je za dobro njih i njihovih najbližih. Ako se ljudi ne budu pridržavali mjera, može doći do lokalne transmisije", poručila je dr. Markotić.

Komentirala je i neke navode da ibuprofen pomaže u liječenju korona virusa te navela kako se taj lijek ne koristi kod osoba koje krvare, a budući da je kod svakog od oboljelih drugačija klinička slika, ne može se propisivati bez procjene liječnika.

Na to je ministar zdravstva Beroš poručio da je je potrebno čuvati se parcijalnih izjava i parcijalnih uputa jer je stvar kompleksna. "Moramo dati vjeru struci i zdravstvenim radnicima koji će u svakom individualnom slučaju procijeniti što i kako prema znanstveno utemeljenim podacima", naglasio je.

Šef HZJZ-a Krunoslav Capak kazao je da će sve kontakte zaraženih i njihovo kretanje znati kroz par sati te će donijeti odgovarajuće mjere. Kazao je i da se procedura na granici pojednostavila te da je to donijelo smanjenje gužvi.

Policija izvršila 58 kontrola zbog nepridržavanja samoizolacije, 18 ih je prijavljeno sanitarnoj inspekciji

Ministar unutarnjih poslova Davor Božinović naveo je da je u proteklih 24 sata izvršena kontrola po dojavama za 57 građana koji se ne pridržavaju mjera samoizolacije.

"Od toga 18 njih je prijavljeno sanitarnoj inspekciji i bit će sankcionirani sukladno zakonskim propisima", kazao je. Ranije je istaknuto i da se prekršajne kazne kreću do 8.000 kuna osobama koje se ne pridržavaju samoizolacije.

Božinović je naglasio da je nerealno očekivati da policija u svakom trenutku može kontrolirati broj ljudi koji su u samoizolaciji.

"Postupamo po dojavama, a one mogu biti različite. To je bitno, to je nešto što je policija napravila kako bi pomogla svima u ovom trenutku. Kada se nekome kaže da mora biti u samoizolaciji, naš informatički sustav, tj. naši policajci to mogu provjeriti u njemu. Kada nekog zaustave u prometu, ne samo da će se vidjeti ima li ta osoba vozačku nego i je li joj propisana mjera samoizolacije", kazao je.

Naveo je da je 51 osoba u karanteni, 49 u Splitu, u Dubrovniku dvoje. Ima 48 objekata karantena, 21 je mobiliziran, 12 je namijenjeno za vozače kamiona.

"Situacija u Europi se pogoršava, mjere su rigoroznije. Apeliram da ono što izgovara stožera neka se prati", dodao je Božinović ponovivši da sva putovanja treba odgoditi.